Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: mentesít a parancs teljesítése alól. Ugyanezen okból tartotta kifogásolhatónak az 1993. évi CX. törvény (Hkt.) hasonló
Paragraph Index: 717

mentesít a parancs teljesítése alól. Ugyanezen okból tartotta kifogásolhatónak az 1993. évi CX. törvény (Hkt.) hasonló tartalmú rendelkezését [17. § (3) bekezdés]. III. Az egyesülési jog szempontjából a helyettes országgyűlési biztos aggályosnak ítélte a Hszt. 21. § (3) bekezdésének azon rendelkezését, mely szerint a hivatásos katona a hivatás gyakorlásával össze nem függő társadalmi szervezeti tagságát, illetve tagsági viszonyának létesítését az állományilletékes parancsnok megtilthatja, „ha az a hivatással vagy a szolgálati beosztással nem egyeztethető össze, illetőleg a szolgálat érdekeit sérti vagy veszélyezteti.” Bár mindkét fordulat meglehetősen tágan értelmezhető, a szolgálattal vagy a beosztással összeegyeztethetetlen szervezet kategóriája még alkalmasnak tűnik arra, hogy azt a jogalkalmazás azonosítható tartalommal kitöltse. Az idézet második fordulata — mely szerint a szervezetben való részvétel az összeegyeztethetetlenségen túl általában szolgálati érdekből is megtiltható — azonban már semmiféle támpontot nem nyújt sem a jogalany, sem a külső (bírói) jogalkalmazás számára. A szolgálati érdek konkrétan nem nevesített kategóriája bármely esetben alkalmas a társadalmi szervezeti tagság kizárására, ami a jogbiztonsággal összefüggésben jelenti a hivatásos katonák egyesülési joga tekintetében legalábbis a jogsérelem közvetlen veszélyét, és ezáltal visszásság okozását. Az állampolgári jogok országgyűlési biztosa általános helyettese ajánlásai között felkérte a ZMNE rektorát, hogy a panaszosnak a fegyelmi eljárás lezárása érdekében tett, véleménynyilvánítási és egyesülési jogát érintő nyilatkozatát tekintse hatálytalannak. Felkérte a honvédelmi minisztert és a ZMNE rektorát, hogy a hivatásos katonák politikai tevékenysége alkotmányos tilalmának értelmezésénél és alkalmazásánál vegyék figyelembe a következőket: — a hivatásos katonák a politikai szabadságjogok gyakorlásából általánosságban nem zárhatók ki; — a politikai tevékenység tilalma, az egyes szabadságjogoknak, így a véleménynyilvánítás jogának korlátozása alapvetően törvényi felhatalmazáson kell hogy alapuljon, és ezek értelmezése ennek függvényében történhet; — a hivatásos katonák politikai szabadságjogai fokozottan korlátozhatók, de be kell tartani az emberi jogok korlátozhatóságára vonatkozó általános elveket, azaz minden esetben alkalmazni kell a szükségesség és az arányosság követelményét. Kérte továbbá a helyettes országgyűlési biztos a honvédelmi minisztertől a szóban forgó törvényi helyek megfelelő módosításának kezdeményezését. A ZMNE rektora az ajánlásokat elfogadta, bár a jelentés egyes megállapításait kritikával illette. A honvédelmi miniszter az értelmezésre vonatkozó ajánlást elfogadta, de ahhoz különböző megjegyzéseket fűzött. A miniszter a jogalkotás kezdeményezésére vonatkozó ajánlásokat visszautasította arra hivatkozva, hogy jogértelmezése szerint a bírálat elfogadható keretei ma is adottak, továbbá, hogy „a szigorú fegyelmi rend fenntarthatósága érdekében, bizonyítási okból” szükséges az egyesülési jog jelenlegi módon való korlátozása, az esetleges hibákat pedig a jogorvoslati rendszer korrigálhatja. OBH 1931/1999.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes